皇太子释尊诗（残缺四章）
王思远 (NanBei)
龙图升曜，龟籍流芳。俗资儒从，化以学昌。葳蕤四代，昭晰三王。挥发性灵，财成教方。（一章）时陂乐沦，风凋礼失。缝掖不衣，章句岂术。蕴金孰砥，怀玉焉器。养正者睿，敷文惟懿。（二章）帝则昭天，皇图轶古。乃圣乃神，重规叠矩。霞构两庠，星陈二序。横经若林，负书被宇。（三章）国绪克隆，储晖允镜。玉粹萧芬，体元居正。温文自躬，敦悦以性。崇道让齿，业大德盛。（四章）高殿既筵，远言既宣。穷理尽奥，阐几洞玄。降情肃币，盥圣荐贤。（五章）